dh-unibe/image-text_koenigsfelden-charters-post-1500 huggingface dataset:
4 mars 1323
Wir ✳ ✳ der schultheizs ✳ und ✳ ✳ der rat von Sultz tuͦn kunt allen den die disen brief sehent oder hoͤrent lesen ✳ das vor uns die erberen
lùte Heinrich Baselwint von Bolwilr Henni Heintzin und Nibelung sin sùn hant gen ze koͧfende reht und redelich unverscheidenlich dem
erberen manne Johansen Rehtal von Sultz ✳ an der erewirdigen und geistelichen frowen stat ✳ ✳ der eptischinen ✳ und des conventes des closters ze Kùngesvelden Barfuͦzsen ordens des heiligen herren sant Franscissus drizsig schilling pfēning geltes Baseler mùnz geng₎ und geber
allù jare ze sant Martins mes ze gende ✳ abe sehs schatzen reben ligent in dem ban von Sultz ✳ vor dem Velletor ✳ ze Thùrlin nebent der von
Riehen ein site ✳ und ze ander site nebent Werlin von Thùngenshen von Hartmanswilr mit solichem gedinge ✳ wenne ein zins den andren
begrifet ✳ so ist das guͦt dar abe der zins gat gevallen lidig und lere den vorḡ frowen ✳ die vorḡ lùte ✳ gabent och die vorḡ reben ✳ dem
vorḡ Johansen uf mit munde und mit hande alse reht ist ✳ und lehe aber er an siner vorḡ frowen stat von Kùngsvelden ✳ das selbe guͦt
wider dem vorḡ Heinrichen ✳ an siner und siner vorḡ kinden stat ✳ umbe das vorḡ pfēning gelt ze gende alse do vorgeschriben stat.
sù hant ouch vergehen das das vorḡ gelt sie verkoͧfet umbe fùnfzehen pfunt pfenning der vorḡ mùnz guͦter Baseler ✳ die sù von
dem vorḡ Johansen gar und gantz enpfangen hant an der vorḡ frowen stat und in iren nutz bewent. die vorḡ lùte hant och gelobet vùr sù und alle ir erben und nahkomenden ✳ der vorḡ frowen von Kùngsvelden und aller ir nahkomenden wer ze sinde ✳ des vorḡ
geltes mit allem reht alse do vorgeschriben stat ✳ und alse man lidig eigen billich weren sol ane alle geverde. sù hant ouch gelobet vùr sù
und alle ir erben und nahkomenden unvˀscheidenlich den vorḡ koͧf stete ze hande und niemer do wider ze komende noch ze tuͦnde ✳ weder
mit worten noch mit werken noch mit dekeinen dingen und hant sich har ùber verzigen aller helf und rates ✳ geisteliches welteliches ✳ stetten ✳ landes und doͤrfern ✳ rehtes ✳ friheit gewohnheit gesetzet frirehtes und burgrehtes ✳ und aller dingen do mit der vorḡ
koͧf moͤht gekrenket oder geirret werden in dekeinen weg alse do vergeschriben stat ane alle geverde. har ùber zem urkùnde
so han wir ✳ ✳ der schultheizs ✳ und ✳ ✳ der rate vorḡ durch der vorḡ lùten bet ze beiden siten ✳ der stette ingesigel von Sultz
an disen brief gehenket. der wart gen an dem fritag nah mittervasten ✳ do man zalt von gottes gebùrt drùzehen hundert
und drù und zweinzig jare. ✳